bluuebunny/crossref_metadata_2025 huggingface dataset:
Emotional intelligence Transformational leadership Secondary education Teachers Western Greece
Authors: Δελλατόλας Αντώνιος
Published: June 2016

Σκοπός της παρούσας εργασίας είναι να ερευνήσει και να αποδείξει τη σχέση ανάμεσα στις προσωπικές ικανότητες (αυτοέλεγχο και αυτορρύθμιση συναισθημάτων) και τις συνιστώσες της συναισθηματικής νοημοσύνης (κοινωνικές δεξιότητες, κίνητρο και ενσυναίσθηση) και της μετασχηματιστικής ηγεσίας, όταν και όπως εκφράζονται από τους καθηγητές/τριες στα Ελληνικά σχολεία - οργανώσεις της δευτεροβάθμιας εκπαίδευσης στην περιοχή της Δυτικής Ελλάδας. Μετά από την θεωρητική θεμελίωση αποδεικνύεται μέσα από την εμπειρική έρευνα (τα αποτελέσματα προέκυψαν από την επεξεργασία 226 ερωτηματολογίων που απαντήθηκαν από μαθητές των Λυκείων της παραπάνω περιοχής) ότι οι διαστάσεις της συναισθηματικής νοημοσύνης συνδέονται έντονα θετικά με τη μετασχηματιστική ηγεσία των καθηγητών-ηγετών στην ομάδα-τάξη που διδάσκουν – ηγούνται .
A suggestion for the implementation of Distance Learning in the Secondary Education within the Clubs of Excellence of the Model Experimental Junior Highschool of Patras
Authors: Καμπύλης Νικόλαος , Αργυροπούλου Μαρία
Published: June 2016

Η αξιοποίηση της εξ αποστάσεως εκπαίδευσης σε ένα διαθεματικό όμιλο αριστείας στο νέο εκπαιδευτικό πλαίσιο του Προτύπου Πειραματικού Γυμνασίου Πατρών, αποτελεί το αντικείμενο της συγκεκριμένης εισήγησης. Λειτουργώντας σ’ ένα μετανεωτερικό περιβάλλον διαρκούς αμφισβήτησης που οι επιταγές του μας ωθούν στον επαναπροσδιορισμό του ρόλου μας ως εκπαιδευτικών και ταυτόχρονα απαιτούν τον ανακαθορισμό των έως τώρα δεδομένων στη μαθησιακή διαδικασία και το διάλογο, παρουσιάζουμε μια διαθεματική-διεπιστημονική πρόταση. Φροντίδα μας είναι να αξιοποιήσουμε όλους τους όρους και τα δεδομένα, να τα μετουσιώσουμε σ’ ένα λειτουργικό και ολοκληρωμένο πρόγραμμα το οποίο θα χαρακτηρίζεται από ευελιξία και κυρίως θα κάνει χρήση των δυνατοτήτων που προσφέρει η εξ αποστάσεως εκπαίδευση ως προς την αξιοποίηση καινοτόμων διδακτικών πρακτικών και δημιουργικών δράσεων του ενεργού υποκειμένου της εκπαιδευτικής πράξης.
Tutorials about pedagogic principles for print and digital distance learning materials: A developmental activity of e-CoMeT Laboratory of the Hellenic Open University
Authors: Καμέας Αχιλλέας , Σπανακά Αδαμαντία , Πιερρακέας Χρήστος
Published: June 2016

Στο Εργαστήριο Εκπαιδευτικού Υλικού και Εκπαιδευτικής Μεθοδολογίας (ΕΕΥΕΜ) του Ελληνικού Ανοικτού Πανεπιστημίου (ΕΑΠ) έχει αναπτυχθεί μία σειρά από Οδηγούς ή αλλιώς Εγχειρίδια Εκπαιδευτικών Προδιαγραφών που απευθύνονται σε συντελεστές ανάπτυξης έντυπου και ψηφιακού εκπαιδευτικού υλικού. Οι Οδηγοί αυτοί, με τρόπο απλό και περιεκτικό, προσπαθούν να κατευθύνουν τους συντελεστές δημιουργίας εκπαιδευτικού υλικού στην εκπλήρωση των βασικών παραμέτρων που απαιτεί η φύση του εκάστοτε υλικού, προκειμένου να πληροί της αρχές της εκπαίδευσης από απόσταση.
Teaching of the course “Early Years Science” in the Learning Management System e-class of the University of Crete. Preliminary findings from a case study
Authors: Καλογιαννάκης Μιχαήλ
Published: June 2016

Η παρούσα εργασία μελετάει την εισαγωγή του μαθήματος «Φυσικές Επιστήμες στην Προσχολική Εκπαίδευση» στο σύστημα διαχείρισης μάθησης e-class της Σχολής Επιστημών Αγωγής του Πανεπιστημίου Κρήτης. Στις μέρες μας, όλα σχεδόν τα εκπαιδευτικά ιδρύματα τριτοβάθμιας εκπαίδευσης επιχειρούν να ικανοποιήσουν τη γενικότερη απαίτηση για εξ αποστάσεως εκπαίδευση (εξΑΕ) αν και η ποιότητά της συχνά ποικίλλει. Ένα από τα πιο ουσιαστικά θέματα σχεδιασμού εκπαιδευτικών περιβαλλόντων εξΑΕ αποτελεί η διασφάλιση της ποιότητας μάθησης. Πολλά εξ αποστάσεως συστήματα σύγχρονης ή ασύγχρονης τηλεκπαίδευσης αλλά και μαθήματα που προσφέρονται μέσω αυτών των συστημάτων εστιάζουν την προσοχή τους στην παρουσίαση μονάχα του περιεχομένου, παρέχοντας ελάχιστες ευκαιρίες για αλληλεπίδραση και ενεργητική μάθηση. Η εξΑΕ απαιτεί σίγουρα καινοτόμες μορφές διδασκαλίας, καθώς σ’ ένα εικονικό περιβάλλον εκπαίδευσης δίνεται ιδιαίτερη έμφαση στη συμμετοχή, συνεργασία και ενίσχυση του διδασκόμενου σε μια διαδικασία συνεχούς αλληλεπίδρασης με το διδάσκοντα και με το περιβάλλον μάθησης. Οι ποικίλες εφαρμογές της εξΑΕ σε διαφορετικές εκπαιδευτικές βαθμίδες ταυτόχρονα με την ελευθερία επιλογών κυρίως στα μέσα μεταφοράς της πληροφορίας και επικοινωνίας, της προσδίδουν το χαρακτήρα της πολυμορφικότητας και ευελιξίας. Η μετάβαση από την παραδοσιακή στη διαδικτυακή διδασκαλία και μάθηση έχει δημιουργήσει επιπρόσθετα καθήκοντα, παιδαγωγικές ανάγκες και νέους ρόλους για εκπαιδευτικούς και φοιτητές/-τριες.
DIAPLASIS: Web-based parent-teacher collaboration platform and intervention with at-risk students in language lesson
Authors: Κοφτερός Αλέξανδρος , Χατζηλάκος Θανάσης
Published: June 2016

Το "ΔΙΑΠΛΑΣΟΙΣ" (Διαδικτυακή Πλατφόρμα Συνεργασίας Οικογένειας - Σχολείου) αποτελεί υπό εξέλιξη διδακτορική διατριβή με στόχο την ανάπτυξη διαδικτυακής πλατφόρμας που θα διευκολύνει τη συνεργασία σχολείου- οικογένειας, τόσο για σκοπούς εκπαίδευσης όσο και για σκοπούς ενημέρωσης για δράσεις του σχολείου και προόδου των μαθητών. Ο/η εκπαιδευτικός, μέσα από την πλατφόρμα και εκτός ωραρίου λειτουργίας του σχολείου, προσφέρει στήριξη μέσω e-tutoring στους γονείς, τους επιμορφώνει, τους στηρίζει και τους ενθαρρύνει, ώστε να καταστούν πολλαπλασιαστές ενισχυτικής διδασκαλίας για τα παιδιά τους, με έμφαση σε μαθητές που κινδυνεύουν να μείνουν λειτουργικά αναλφάβητοι. Η διαδικτυακή πλατφόρμα θα πρέπει να έχει το μικρότερο δυνατό κόστος, να είναι απλή στην εκμάθηση και χρήση, και να προσφέρει εργαλεία σύγχρονης επικοινωνίας ώστε να επιτυγχάνεται το e-tutoring. Παράλληλα θα προσφέρει δυνατότητες προβολής πληροφοριών που αφορούν δραστηριότητες του σχολείου (ενημέρωση) . Αναμένεται, μέσα από την πλατφόρμα που θα αναπτυχθεί/προσαρμοστεί, καθώς και προγραμματιζόμενη παρέμβαση στο γλωσσικό μάθημα, να διερευνηθεί κατά πόσο ο γονιός μπορεί να μετατραπεί σε πολλαπλασιαστή ενισχυτικής διδασκαλίας ώστε –με το ελάχιστο δυνατό κόστος- να μπορούν να αντιμετωπιστούν προβλήματα λειτουργικού αλφαβητισμού.
Η διαδικτυακή ζωντανή μετάδοση ως υποστηρικτικό εργαλείο της εξ αποστάσεως εκπαίδευσης. Η περίπτωση της 51ης Διεθνούς Συνόδου για Νέους Μετέχοντες της Διεθνούς Ολυμπιακής Ακαδημίας
Authors: Βάθη Σοφία , Γεωργιάδη Ειρήνη
Published: June 2016

Η παρούσα εισήγηση εξετάζει τη δυνατότητα αξιοποίησης της διαδικτυακής ζωντανής μετάδοσης ως υποστηρικτικού και επικοινωνιακού εργαλείου για την εξ αποστάσεως εκπαίδευση. Με βασική παράμετρο την εφαρμογή της ζωντανής μετάδοσης σε εκπαιδευτικά γεγονότα όπως διαλέξεις σε πανεπιστήμια, συνέδρια, συνόδους, σεμινάρια κ.λ.π., αρχικά μελετήθηκαν τα βιβλιογραφικά χαρακτηριστικά και οι προδιαγραφές που πρέπει να πληρούνται για μια επιτυχημένη εξ αποστάσεως εκπαιδευτική διαδικασία. Στη συνέχεια, διερευνήθηκαν τρόποι βελτίωσης, με σκοπό την αύξηση της επικοινωνίας, της ενεργούς συμμετοχής και της αλληλεπίδρασης. Παρουσιάστηκε ως μελέτη περίπτωσης η μετάδοση μιας εκπαιδευτικής συνόδου,συγκεκριμένα της 51ης Διεθνούς Συνόδου για Νέους Μετέχοντες της Διεθνούς Ολυμπιακής Ακαδημίας και διενεργήθηκε ποιοτική έρευνα με συνεντεύξεις από άτομα που είτε διοργάνωσαν τη ζωντανή μετάδοση της συνόδου είτε συμμετείχαν σε αυτήν διαδικτυακά. Ειδικότερα διερευνήθηκαν οι ανάγκες που μπορεί να καλύψει η υπηρεσία ζωντανής μετάδοσης, τα πλεονεκτήματα και μειονεκτήματά της, το κατά πόσον υποστηρίζει την επικοινωνία, την αλληλεπίδραση και την ενεργή συμμετοχή των μετεχόντων από απόσταση και τέλος διατυπώθηκαν προτάσεις για τη βελτίωση της διαδικασίας. Από την έρευνα προέκυψε ότι η ζωντανή μετάδοση ενός εκπαιδευτικού γεγονότος, με την προϋπόθεση ότι θα σχεδιαστεί προσεκτικά και θα ενσωματώσει κατάλληλα αλληλεπιδραστικά μέσα, μπορεί να λειτουργήσει υποστηρικτικά στην ΑεξΑΕ, προς όφελος όσων συμμετέχουν διαδικτυακά.
Η σπουδάστρια στο ΕΑΠ. Εμπόδια στη φοίτηση και η αντιμετώπισή τους
Authors: Βασάλα Παρασκευή , Κονταρίδου Ειρήνη
Published: June 2016

Η ευελιξία και η μορφωτική αυτονομία των εκπαιδευομένων καθιστά την Ανοικτή και εξ Αποστάσεως Εκπαίδευση (ΑεξΑΕ) ιδιαίτερα φιλική στις ενήλικες γυναίκες, με τους ποικίλους και συχνά συγκρουόμενους ρόλους εντός των στερεοτυπικά και πατριαρχικά διαμορφωμένων κοινωνικών δομών. Παρόλα αυτά, η μεθοδολογία και φιλοσοφία της ΑεξΑΕ δεν μπορεί να καταργήσει και δεν πρέπει να αγνοεί τις έμφυλες διαφορές που αντανακλώνται και στην εκπαίδευση. Αντικείμενο της έρευνας ήταν να διερευνήσει τα εμπόδια στη φοίτηση και την αντιμετώπισή τους από τις μεταπτυχιακές φοιτήτριες του Ελληνικού Ανοικτού Πανεπιστημίου (ΕΑΠ) που είχαν κάνει προπτυχιακές σπουδές στο ίδρυμα. Η έρευνα διεξήχθη το πρώτο τρίμηνο του 2012 με ημι-δομημένη συνέντευξη και το δείγμα αποτέλεσαν 17 φοιτήτριες. Τα αποτελέσματα έδειξαν ότι τα βασικά εμπόδια προέκυψαν από την κοινωνική ταυτότητα των γυναικών, τις προσδοκίες των άλλων, αλλά και των ίδιων, τα μαθησιακά χαρακτηριστικά τους και το πλαίσιο λειτουργίας του ΕΑΠ. Ωστόσο, η υποστήριξη που άντλησαν οι γυναίκες, το ψυχικό τους σθένος και τα μέτρα που υιοθέτησαν, προκειμένου να συνδυάσουν τις εκπαιδευτικές τους υποχρεώσεις με την απαιτητική καθημερινότητα, συνέβαλαν στην αντιμετώπιση των εμποδίων.Συμπερασματικά, η «φωνή» των γυναικών ανέδειξε τη δυναμική του φύλου, αλλά και την ανάγκη ευαισθητοποίησης του ΕΑΠ για την ενίσχυση των φοιτητριών του και της κοινωνικής του προσφοράς
Αποτίμηση και Αξιολόγηση δέκα ετών εφαρμογής εκπαιδευτικών προγραμμάτων για φοιτητές της ΑεξΑΕ βασισμένων σε «μελέτη πεδίου
Authors: Γκιρτζή Μαρία
Published: June 2016

Τα τελευταία δέκα χρόνια η γράφουσα, ΣΕΠ του Ελληνικού Πολιτισμού από το 2002 στο Ελληνικό Ανοικτό Πανεπιστήμιο (ΕΑΠ) και κατά το 2011-2012 στο Ανοικτό Πανεπιστήμιο Κύπρου (ΑΠΚΥ), εκπονεί με τους φοιτητές της εκπαιδευτικά προγράμματα που στηρίζονται στη «μελέτη πεδίου». Οι λόγοι που οδήγησαν στην υιοθέτηση αυτής της πρακτικής, ο τρόπος σχεδιασμού και υλοποίησης των προγραμμάτων, αλλά και τα αποτελέσματα της αξιολόγησης συνιστούν το θέμα της παρούσας εισήγησης.
Νέο πρόγραμμα σπουδών στο Νηπιαγωγείο: ερμηνευτική προσέγγιση των στοιχείων της παιδαγωγικής του Κριτικού Γραμματισμού
Authors: Τουρκοχωρίτη Ελένη , Γρίβα Έλενα
Published: June 2016

Ο κριτικός γραμματισμός αφορά στην ικανότητα του ατόμου να προσδιορίζει κριτικά το περιβάλλον του μέσω της γλώσσας, να επιτελεί διάφορες κοινωνικές πράξεις, να κατανοεί το κοινωνικό γίγνεσθαι, μεταδίδοντας ή αμφισβητώντας νοήματα ως ενεργός πολίτης. Η παρούσα εργασία επιχειρεί να προσεγγίσει με ερμηνευτική ματιά το Πρόγραμμα Σπουδών της Γλώσσας του Νέου Σχολείου, έτσι ώστε να εντοπίσει τα στοιχεία του κριτικού γραμματισμού και τις μεθόδους που προτείνει για να οδηγηθεί ο μαθητής στην απόκτηση ατομικών δεξιοτήτων και μεταγνωστικών στρατηγικών με σκοπό την κριτική επίγνωση του κόσμου και την ενεργή συμμετοχή στην κοινωνία. Υιοθετήθηκε η μέθοδος της Θεωρητικής Δειγματοληψίας για την κριτική θεώρηση του Νέου Προγράμματος Σπουδών και τον εντοπισμό και ανάλυση στοιχείων που σχετίζονται με τον κριτικό γραμματισμό. Οι άξονες στους οποίους εστιάζεται η παρούσα εργασία αφορούν στους μαθησιακούς στόχους, το περιεχόμενο, τις μεθοδολογικές προσεγγίσεις και την αξιολόγηση που προτείνει το Νέο Πρόγραμμα Σπουδών. Εξετάζονται ζητήματα που σχετίζονται μετις γνώσεις και στρατηγικές, τις οποίες θα αποκτήσουν οι μαθητές και θα τους εφοδιάσουν με τις δεξιότητες να συμμετέχουν ενεργά και αποτελεσματικά σε επικοινωνιακές και κοινωνικές πρακτικές.
Εφαρμογή ενός μετασχηματιστικού μοντέλου μικτής μάθησης στη διδασκαλία του Scratch σε σχέση με τους μαθησιακούς τύπους των μαθητών
Authors: Σαρημπαλίδης Ιωάννης , Αντωνίου Παναγιώτης
Published: June 2016

Στην παρούσα έρευνα εξετάζεται αν η εφαρμογή ενός μετασχηματιστικού μοντέλου μικτής μάθησης στη διδασκαλία του Scratch σε μαθητές Γ’ Γυμνασίου οδηγεί α) σε καλύτερα μαθησιακά αποτελέσματα και β) σε μεγαλύτερη συμμετοχή των μαθητών, λόγω της εξ αποστάσεως εκπαιδευτικής διαδικασίας, σε σχέση και με τους μαθησιακούς τους τύπους. Τα δομικά στοιχεία του εφαρμοζόμενου μοντέλου ήταν κατανεμημένα σε δέκα άξονες: ανακαλυπτική μάθηση, παιχνιδοκεντρική μάθηση, αυθεντική μάθηση, συνεργατική μάθηση, γνωστική σκαλωσιά, ανατροφοδότηση, αξιολόγηση, πλατφόρμα μάθησης και περιβάλλον προγραμματισμού. Η διδασκαλία του μαθήματος υποστηρίχθηκε από την πλατφόρμα μάθησης Moodle ενώ για την εξαγωγή των αποτελεσμάτων χρησιμοποιήθηκαν το ερωτηματολόγιο «Δείκτης μαθησιακού στυλ» (Index of Learning Styles), ένα ερωτηματολόγιο αποδοχής του μοντέλου μικτής μάθησης, οι εκτιμώμενες ώρες συμμετοχής των μαθητών στηνπλατφόρμα από το σπίτι τους, οι ατομικές επιδόσεις των μαθητών και οι ομαδικές εργασίες τους στο μάθημα. Τα αποτελέσματα έδειξαν ότι η εξ αποστάσεως συμμετοχή των μαθητών είχε μία δυνατή θετική σχέση, στατιστικά σημαντική, με το βαθμό αποδοχής του μοντέλου μικτής μάθησης και ότι δε σχετιζόταν ούτε με τους μαθησιακούς τύπους των μαθητών ούτε με τις ατομικές τους επιδόσεις. Επίσης η σύγκριση με προηγούμενη έρευνα έδειξε στατιστικά σημαντικά καλύτερα αποτελέσματα τόσο στο δείκτη πολυπλοκότητας των εργασιών όσο και στο πλήθος των δομικών τους στοιχείων. Συμπεραίνεται λοιπόν ότι η εφαρμογή του προτεινόμενου μοντέλου μικτής μάθησης μπορεί να οδηγήσει σε μεγαλύτερη εξ αποστάσεως συμμετοχή των μαθητών στο μάθημα, ότι είναι κατάλληλο για όλους τους μαθησιακούς τύπους των μαθητών και ότι βοηθάει στη δημιουργία καλύτερων εργασιών.
Η Ποιότητα Υπηρεσιών σε Εκπαιδευτικές Ιστοσελίδες & Δίκτυα Η πρόκληση του Διαδικτυακού Σύννεφου
Authors: Παναγιωτόπουλος Ιωάννης , Ευδοκία Αραπίτσα
Published: June 2016

Οι Τεχνολογίες Πληροφορικής και Επικοινωνιών έχουν εδραιωθεί πλέον στην υπηρεσία της Εκπαίδευσης ακόμη κι αν δεν έχουν πλήρως αξιοποιηθεί. Η χρησιμότητά τους απλώνεται σε ένα ευρύ πλαίσιο δραστηριοτήτων που ξεκινάει από την ίδια την διαχείριση των εκπαιδευτικών οργανισμών και φτάνει στην ουσιώδη παροχή εκπαίδευσης μέσω αυτών.
Η παρούσα εργασία διερευνά την επικρατούσα κατάσταση στον χώρο των Σχολικών Ιστοσελίδων και Δικτύων από την πλευρά της ποιότητας των παρεχόμενων υπηρεσιών. Εξετάζει το περιεχόμενό τους και επικεντρώνεται στα τεχνολογικά χαρακτηριστικά που δύναται να διασφαλίσουν μια αξιόπιστη εκπαιδευτική δραστηριότητα. Επιπλέον εξετάζεται η προοπτική της χρήσης υπηρεσιών Διαδικτυακού Σύννεφου σε εκπαιδευτικούς οργανισμούς και διαπιστώνονται σημαντικά οφέλη και ενδιαφέρουσες δυνατότητες εξαιτίας αυτής. Τέλος ανιχνεύονται οι νέες απαιτήσεις ποιότητας υπηρεσιών που θα αναζητηθούν με την έλευση και χρήση του Διαδικτυακού Σύννεφου ιδιαίτερα υπό το πρίσμα της ασφάλειας.
Διαδικτυακά συνεργατικά μοντέλα μάθησης και στρατηγικές. Μελέτη περίπτωσης: «Η δημιουργικότητα στη σχολική τάξη», ένα online μάθημα του Διορθοδόξου Κέντρου της Εκκλησίας της Ελλάδος
Authors: Κομνηνού Ιωάννα
Published: June 2016

Τα κοινωνικά μοντέλα μάθησης και διδασκαλίας εφαρμόζονται ολοένα και περισσότερο στη διαδικτυακή εκπαίδευση. Η εκπαιδευτική κοινότητα έχει ανάγκη από παραδείγματα εφαρμογών, ώστε να διαπιστωθεί η αποτελεσματικότητά τους, έναντι άλλων μοντέλων που βασίζονται στην ατομική προσπάθεια. Το διαδικτυακό μάθημα «Η δημιουργικότητα στη σχολική τάξη» που αναπτύχθηκε από το Διορθόδοξο Κέντρο της Εκκλησίας της Ελλάδος, αποτελεί εφαρμογή του μοντέλου Learning Together (LT) και εφαρμόστηκε σε συνδυασμό με τις αρχές διδακτικού σχεδιασμού των Gagne, Briggs και Wager και την ταξινομία διδακτικών δραστηριοτήτων σύμφωνα με το Dialog Plus. Στο μάθημα αυτό επιδιώχθηκε η προοδευτική συνεργασία και αλληλεπίδραση μεταξύ των εκπαιδευομένων, οι οποίοι ήταν εκπαιδευτικοί όλων των ειδικοτήτων και βαθμίδων εκπαίδευσης. Σημαντικός παράγοντας επιτυχίας του μαθήματος ήταν οι εκπαιδευτές, οι οποίοι συντόνιζαν και αξιολογούσαν την πορεία των ομαδικών εργασιών.
Ενδοσχολική βία: Πρόληψη και αντιμετώπιση του Φαινομένου. Η εφαρμογή ενός προγράμματος Αγωγής Υγείας στο 3ο Δημ. Σχολείο Αγίου Δημητρίου
Authors: Κωνσταντίνου Ευάγγελος , Νάστου Βάγια , Τσαγκάρης Παναγιώτης , Αναστασιάδου Αριστέα , Μανούσου Ευαγγελία
Published: June 2016

Στην εισήγηση αυτή παρουσιάζεται ο σχεδιασμός και η υλοποίηση ενός προγράμματος αγωγής υγείας που πραγματοποιήθηκε στο 3ο Δημοτικό Σχολείο Αγίου Δημητρίου, με θέμα την αντιμετώπιση του εκφοβισμού και της ενδοσχολικής βίας. Το πρόγραμμα υλοποιήθηκε με τη συνεργασία, υποστήριξη και την επίβλεψη του κέντρου Πρόληψης Ήλιος και τον διευθυντή του κ. Κωνσταντίνου, στις Α’ Β’ και Γ’ τάξεις, με τη συνεργασία 5 εκπαιδευτικών, σε 12 δίωρες συναντήσεις που ξεκίνησαν το Γενάρη και ολοκληρώθηκαν το Μάιο του 2013, με την αξιολόγηση του προγράμματος. Από όλους τους συμμετέχοντες διαπιστώθηκε ότι ήταν ένα σημαντικό, ενδιαφέρον και αποτελεσματικό πρόγραμμα, με καθαρά βιωματικό χαρακτήρα, το οποίο κράτησε αμείωτο το ενδιαφέρον των παιδιών και προτείνεται να συνεχιστεί και την επόμενη σχολική χρονιά.
Ενσωμάτωση μοναδικής μαθήτριας απομονωμένου σχολείου σε τμήμα κανονικού σχολείου με χρήση εργαλείων web 2.0 & χαμηλού κόστους εξοπλισμό
Authors: Τριανταφυλλίδου Κυριακή , Κοφτερός Αλέξανδρος
Published: June 2016

Παιδαγωγικές έρευνες έχουν δείξει τη σημαντικότητα της κοινωνικοποίησης των μαθητών για τη μάθηση. Σε περιπτώσεις απομακρυσμένων σχολείων, οι μαθητές έχουν ελάχιστες ευκαιρίες κοινωνικοποίησης και συνεργασίας με άλλα παιδιά, ιδιαίτερα σε περιπτώσεις όπως το Δημοτικό Γαύδου που τη χρονιά 2012-2013 λειτούργησε με μόνο μια μαθήτρια. Μέσα από μια συνεργασία με τμήμα Α’ τάξης δημοτικού της Κύπρου, αξιοποιήθηκαν ελεύθερα διαθέσιμα λογισμικά και εργαλεία, καθώς και κάμερες web, ώστε να γίνει ένταξη της μαθήτριας της Γαύδου σε μια συνηθισμένη τάξη 20 μαθητών, μέσα από μια σειρά μαθημάτων στα πλαίσια του μαθήματος της Επιστήμης (Φυσική/Περιβαλλοντική Αγωγή). Τα μαθήματα δημιουργήθηκαν μέσω τηλεσυνεργασίας των δύο εκπαιδευτικών, και επιτεύχθηκε ο στόχος η μαθήτρια της Γαύδου να αναπτύξει δεξιότητες συνεργασίας με άλλους μαθητές τόσο σε επίπεδο τάξης όσο και μικρής ομάδας.
Wikis - how to use them in class: the asynchronous e learning lesson DKEE05
Authors: Χουλιάρα Ξανθή , Φρέντζου Ροδοκανάκη Μαρία , Αντωνίου Κωνσταντίνος
Published: June 2016

Οι αδιάκοπες εξελίξεις στο χώρο της τεχνολογίας και του διαδικτύου έχουν ευνοήσει την αξιοποίηση των τεχνολογιών Web 2.0, δηλαδή μιας δεύτερης γενιάς διαδικτυακών υπηρεσιών βασισμένων στη συμμετοχή και στη συνεργασία των χρηστών, και στο χώρο της εκπαίδευσης. Σημαντικό μέρος των τεχνολογιών Web 2.0 αποτελούν τα Wikis, τα οποία παρέχουν ιδιαίτερα ευνοϊκές συνθήκες για συνεργατική μάθηση. Τα Wikis σήμερα είναι πολύ δημοφιλή στους χρήστες λόγω των πολλών δυνατοτήτων που προσφέρουν. Στην εκπαίδευση χρησιμοποιούνται ως εργαλείο ή αποτελούν μέρος καλά σχεδιασμένων δραστηριοτήτων. Στην παρούσα εργασία, σκοπός είναι η διερεύνηση των wikis και η αξιοποίησή τους στη σχολική τάξη. Προς αυτή την κατεύθυνση παρουσιάζεται ένα μάθημα ασύγχρονης ηλεκτρονικής μάθησης που υλοποιήθηκε από το Διορθόδοξο Κέντρο της Εκκλησίας της Ελλάδος σε συνεργασία με το Παιδαγωγικό Ινστιτούτο. Στην παρούσα μελέτη περίπτωσης παρουσιάζεται αναλυτικά το εννοιολογικό πλαίσιο του Wiki, μια ιστορική αναδρομή, τα οφέλη για την εκπαίδευση, οι στόχοι του εξ αποστάσεως μαθήματος,  η δομή του, τα αναμενόμενα αποτελέσματα, ο εκτιμώμενος χρόνος εργασίας, η μεθοδολογία,  η ταυτότητα των εκπαιδευομένων και η αξιολόγηση των αποτελεσμάτων.

                        
Dynamic Self – Evaluation in O.D.L.
Authors: Μελετίου Γεράσιμος , Βασιλειάδης Δημήτριος , Στεργίου Ελευθέριος , N. Βραχάτης Μιχαήλ
Published: June 2016

Η αξιολόγηση αποτελεί βασική προϋπόθεση για την ολοκλήρωση κάθε μορφής εκπαιδευτικής διαδικασίας. Στην ανοικτή και εξ αποστάσεως εκπαίδευση χρησιμοποιείται ευρέως η τεχνολογία πληροφορικής και τηλεπικοινωνιών και γενικότερα το διαδίκτυο (web). Στα πλαίσια αυτά, έχουν προταθεί τεχνικές για on line Εκπαιδευτική Αξιολόγηση με την βοήθεια μεθόδων ηλεκτρονικής ψηφοφορίας που με τη σειρά τους στηρίζονται στην κρυπτογραφία δημοσίου κλειδιού. Στην παρούσα εργασία προτείνουμε χρήση πρωτοκόλλων ηλεκτρονικής ψηφοφορίας χωρίς κάλπη με στόχο την διενέργεια ομαδικών αυτοαξιολογήσεων χωρίς εποπτεύουσα αρχή.

 
Animation and creativity in the music education. The integration of the creative process of animation in the teaching process of a traditional song
Authors: Θ. Σιάκας Σπύρος , Σόκαλη Τζίνα
Published: June 2016

Σε αυτή την εργασία περιγράφεται μια μελέτη περίπτωσης μεταφοράς της διαδικασίας δημιουργίας animation στη διδασκαλία ενός παραδοσιακού τραγουδιού σύμφωνα με αρχές διερευνητικής μάθησης. 
A Journey to a “Lost Center”: Studying Complete Literary Texts in the Programme of Greek Studies at the Open University of Cyprus
Authors: Ευθυμιάδης Στέφανος , Κ. Πετρίδης Αντώνης
Published: June 2016

Η ανακοίνωση παρουσιάζει την υιοθέτηση της μελέτης στην ολότητά τους ή σε ορισμένη έκταση κειμένων από την αρχαιοελληνική, βυζαντινή, μεταβυζαντινή και νεοελληνική λογοτεχνία σε Θεματικές Ενότητες που προσφέρονται στο Πρόγραμμα «Σπουδές στον Ελληνικό Πολιτισμό» του Ανοικτού Πανεπιστημίου Κύπρου. Ιδιαίτερα αναλύονται τα κριτήρια επιλογής συγκεκριμένων κειμένων, τα πλεονεκτήματα που προσφέρει στο φοιτητή η εφαρμογή αυτής της πολιτικής και οι παράλληλες απαιτήσεις που αναφύονται για τους διδάσκοντες. Σχετικά η Ομάδα Διδακτικού Προσωπικού μιας Θεματικής Ενότητας πρέπει να σταθμίσει την αντιπροσωπευτικότητα των κειμένων που θα επιλέξει για τις εποχές οι οποίες εξετάζονται στους επιμέρους θεματικούς κύκλους, να εξισορροπήσει μεταξύ περισσότερο και λιγότερο γνωστών συγγραφέων και ποιητών, να μην αδιαφορήσει για λογοτεχνικά είδη που μέχρι πρότινος θεωρούνταν «δευτερεύουσας σημασίας». Τα μαθησιακά αποτελέσματα για έναν προπτυχιακό φοιτητή μπορεί να είναι σημαντικά όπως η εμπέδωση της έννοιας «λογοτεχνία», η εξοικείωση με λιγότερο γνωστές περιόδους και περιοχές της, η υιοθέτηση της κειμενοκεντρικής ανάγνωσής της. Η επίτευξη ωστόσο των μαθησιακών στόχων εξαρτάται κατά πολύ από το εκπαιδευτικό υλικό που πρέπει ειδικά να συνοδεύει τη μελέτη των κειμένων, από τη συχνότερη επαφή διδάσκοντα και διδασκομένων, από την αξιοποίηση, τέλος, των δυνατοτήτων που παρέχει στην ΑεξΑΕ η σύγχρονη τεχνολογία.
The case of the Group of Oral History of Kypseli: a open net of adults’ education
Authors: Θεριανός Κώστας , Μπέλλα Μαριάνθη
Published: June 2016

Η εισήγηση παρουσιάζει το εγχείρημα ενός άτυπου δικτύου ενηλίκων να διερευνήσουν μέσω της προφορικής ιστορίας όψεις της ιστορίας της περιοχής στην οποία ζουν. Εγχειρήματα ομάδων προφορικής ιστορίας έχουν γίνει σε διάφορες χώρες καθώς και σε διάφορες περιοχές της Ελλάδας με πιο πρόσφατη και καλά οργανωμένη την περίπτωση του προγράμματος Προφορικής Ιστορίας στα Χανιά, η οποία υποστηρίχθηκε από τη Νομαρχιακή Αυτοδιοίκηση Χανίων και το Αριστοτέλειο Πανεπιστήμιο Θεσσαλονίκης. Η Ομάδα Προφορικής Ιστορίας Κυψέλης δεν στηρίζεται σε κανέναν κρατικό φορέα και αποτελείται από κατοίκους της περιοχής, οι οποίοι σε συνεργασία με ειδικούς στην Προφορική Ιστορία, προσπαθούν να διερευνήσουν την ιστορία της περιοχής τους μέσα από συνεντεύξεις με επιλεγμένους πληροφοριοδότες. Το εγχείρημα της Ομάδας Προφορικής Ιστορίας Κυψέλης βρίσκεται σε εξέλιξη. Παρόλα αυτά έχει ήδη αναπτυχθεί μια δυναμική στην ομάδα που έχει εμφανίσει τα πλεονεκτήματα και τα μειονεκτήματα του όλου εγχειρήματος. Η εισήγηση εξετάζει την σύνθεση, τα κίνητρα και τις προοπτικές της Ομάδας Προφορικής Ιστορίας της Κυψέλης.    
Η Τεχνολογία στην Ειδική Αγωγή: Ένα Εναλλακτικό Μέσο σε μια Πολυμορφική Εκπαίδευση
Authors: Φραγκάκη Μαρία
Published: June 2016

Η παρούσα εργασία αναφέρεται στην παιδαγωγική αξιοποίηση των ΤΠΕ ως ένα εναλλακτικό μέσο εκπαίδευσης σε παιδιά με αναπηρία και ειδικές εκπαιδευτικές, νοητικές και σωματικές ανάγκες. Απώτερος σκοπός της εργασίας ενεργοποίηση του εκπαιδευτικού, κοινωνικού και πολιτικού πλαισίου  για την ενσωμάτωση των μαθητών με αναπηρίες, ισάξια, με τους συμμαθητές τους, σε ένα σύνολο στοχαζόμενων και ενεργών πολιτών. Παρουσιάζεται η μελέτη περίπτωσης ενός Ειδικού Σχολείου που αξιοποίησε τεχνολογικά συστήματα και περιβάλλοντα, εναλλακτικές θεωρητικές και μεθοδολογικές προσεγγίσεις, στο πλαίσιο της Πολυμορφικής Εκπαίδευσης. Η προσπάθεια αυτή εντάχθηκε στο Εκπαιδευτικό Πρόγραμμα των SPECIAL OLYMPICS 2011.
Digital Storytelling, Learning and Education
Authors: Μελιάδου Ελένη , Νάκου Αλεξάνδρα , Γκούσκος Δημήτρης , Μεϊμάρης Μιχάλης
Published: June 2016

Η παρουσία του αφηγήματος στις ανθρώπινες εκδηλώσεις διαχρονικά δηλώνει την αδιάλειπτη σχέση του με τον άνθρωπο. Από τα παραδοσιακά μέσα έως και τα νέα ψηφιακά μέσα το περιεχόμενο επιχειρείται  συχνά να παρουσιαστεί με αφηγηματικό τρόπο. Διαπιστώνουμε ότι η σχέση του αφηγήματος με τον ψηφιακό πολιτισμό προσδιορίζεται ως ανταλλαγή στοιχείων εκατέρωθεν με αποτέλεσμα τον αναπροσδιορισμό των δομών τους. Με τον όρο ψηφιακή αφήγηση εννοούμε τη διαδραστική αφήγηση, όπως αυτή πραγματώνεται σε ψηφιακά παιχνίδια και άλλες διαδραστικές εφαρμογές, αλλά και την δημιουργία οπτικοακουστικού υλικού με την χρήση ψηφιακών εργαλείων ως μέσο προσωπικής έκφρασης και επικοινωνίας. Σε αυτό το πλαίσιο διερευνάται η σχέση της ψηφιακής αφήγησης με την εκπαίδευση, μελετώντας τις θεμελιώδεις αρχές που διέπουν την σχέση αυτή αλλά και παραδείγματα εκπαιδευτικών παρεμβάσεων βασισμένων στην ψηφιακή αφήγηση. Το Εργαστήριο Νέων Τεχνολογιών στην Επικοινωνία, την Εκπαίδευση και τα ΜΜΕ, του Τμήματος Επικοινωνίας και Μέσων Μαζικής Ενημέρωσης του Ε.Κ.Π.Α., αναγνωρίζοντας τις δυνατότητες μάθησης και επικοινωνίας που αναπτύσσονται μέσα από την ψηφιακή αφήγηση ερευνά αυτόν τον τομέα. Τα δημιουργικά και ερευνητικά αποτελέσματα συνοψίζονται μεταξύ άλλων, στο «Μαγικό φίλτρο», ένα ψηφιακό μαθησιακό παιχνίδι περιπέτειας το οποίο είναι δομημένο μη-γραμμικά, στη «Μηλιά», μία ψηφιακή πλατφόρμα για την ανάγνωση και την συγγραφή ψηφιακών αφηγήσεων, και στο εργαστήριο για την ψηφιακή αφήγηση και τη διαγενεακή μάθηση με τίτλο «Πρωταγωνιστές και Παραγωγοί ψηφιακής μνήμης».
10 + 1 Learning Theories about the polymorphic dimension of Moodle as a pedagogical tool in Distance learning
Authors: Αργυρίου Μαρία , Κουτσούμπα Μαρία
Published: June 2016

H κατάλληλη χρήση και αξιοποίηση των νέων τεχνολογιών στο πλαίσιο της εξ αποστάσεως εκπαίδευσης, αξιοποιώντας τις βασικές θεωρίες μάθησης, μπορεί να δημιουργήσει νέα εργαλεία και προοπτικές. Αυτό που έρχεται να μεταμορφώσει την εξ αποστάσεως εκπαίδευση σε μια διαδικασία ποιοτικής εκπαίδευσης, είναι, μεταξύ άλλων, η ποικιλία στα μέσα εκπαίδευσης και επικοινωνίας, καθώς και ο πλουραλισμός στις αρχές μάθησης και διδασκαλίας. Η παρούσα εργασία συζητά την ένταξη της πλατφόρμας Moodle στην εξ αποστάσεως εκπαίδευση ως σύγχρονη τεχνολογική εφαρμογή στην επικοινωνία, διδασκαλία και μάθηση. Ειδικότερα, σκοπός της εργασίας είναι η διερεύνηση του κατά πόσο είναι δυνατόν η πολυμορφικότητα στην εξ αποστάσεως μάθηση να εφαρμοστεί λειτουργικά στο πλαίσιο του συγκεκριμένου διαδικτυακού περιβάλλοντος εξ αποστάσεως εκπαίδευσης. Λόγω της ευρείας χρήσης των διαδικτυακών κοινοτήτων μάθησης επιλέχθηκε η διερεύνηση του Moodle ως ένα ανοικτό και ελεύθερο περιβάλλον μάθησης το οποίο αναπτύχθηκε για να βοηθήσει τους χρήστες να δημιουργήσουν διαδικτυακά μαθήματα επικεντρωμένα στη διάδραση και τη συνεργατική κατασκευή του περιεχομένου. Στην εργασία εξετάζονται τα βασικά χαρακτηριστικά του Moodle, η αξιοποίησή του στην εξ αποστάσεως εκπαίδευση καθώς και ένα ευρύ φάσμα θεωριών μάθησης με σκοπό να εντοπιστούν τα χαρακτηριστικά που καθιστούν ιδανική την αξιοποίηση του σε εκπαιδευτικές διαδικασίες που συσχετίζονται με την εξ αποστάσεως πολυμορφική εκπαίδευση. Καταληκτικά προκύπτει ότι είναι δυνατή η ύπαρξη λειτουργικής σχέσης μεταξύ πολυμορφικότητας στην εξ αποστάσεως εκπαίδευση με την εφαρμογή συγκεκριμένων εκπαιδευτικών πρακτικών μέσα από διαδικτυακά εκπαιδευτικά περιβάλλοντα όπως το Moodle.
NATIONAL TEACHER TRAINING PROGRAM OF GREECE: Basic Design and Implementation Principles
Authors: Αναστασιάδης Παναγιώτης
Published: June 2016

Το περιβάλλον μάθησης και διδασκαλίας  οφείλει να προετοιμάσει με κριτικό τρόπο τον αυριανό πολίτη της αναδυόμενης Κοινωνίας της Γνώσης, προκειμένου να είναι σε θέση ως υπεύθυνος, δημοκρατικός, ενεργός και σκεπτόμενος πολίτης να αντιμετωπίσει τις προκλήσεις αλλά και να αδράξει τις ευκαιρίες της νέας εποχής, μετασχηματίζοντας την κοινωνική και οικονομική πραγματικότητα που τον περιβάλλει. Η επιμόρφωση των εκπαιδευτικών αποτελεί βασική προϋπόθεση για τον κριτικό μετασχηματισμό του περιβάλλοντος μάθησης και διδασκαλίας στην σχολική τάξη. Με βάση τη μελέτη διερεύνησης των επιμορφωτικών αναγκών που πραγματοποιήθηκε τον Ιούνιο του 2010 και συμμετείχαν 32.000 μέλη της εκπαιδευτικής κοινότητα, την έως τώρα εμπειρία από την επιμόρφωση των εκπαιδευτικών στη χώρα μας, τα πορίσματα σχετικών επιστημονικών ερευνών και τη διαβούλευση με κοινωνικούς και επιστημονικούς φορείς, σχεδιάστηκε και υλοποιείται  από το Υπουργείο Παιδείας και το Παιδαγωγικό Ινστιτούτο το Μείζον Πρόγραμμα Επιμόρφωσης. Στην παρούσα εισήγηση θα παρουσιαστούν τόσο τα αποτελέσματα της έρευνας όσο και όλο το πλαίσιο του σχεδιασμού και της υλοποίησης του Μείζονος Προγράμματος Επιμόρφωσης
OUC’s Undergraduate Programme ‘Studies in Hellenic Culture’, new technologies and OLDL: the Thematic Unit ELP 10 ‘Introduction to the study of Greek culture’ at the Open University of Cyprus and its development over time
Authors: Παπαϊωάννου Γεώργιος , Πετρίδης Αντώνης
Published: June 2016

Η θεματική ενότητα «ΕΛΠ10: Εισαγωγή στη σπουδή του ελληνικού πολιτισμού» στο Ανοικτό Πανεπιστήμιο Κύπρου και στο προπτυχιακό πρόγραμμα σπουδών «Σπουδές στον Ελληνικό Πολιτισμό» έκλεισε τέσσερα έτη κατά την ακαδημαϊκή χρονιά 2010-2011. Στην τετραετή αυτή πορεία της η ΕΛΠ10 πέρασε από διάφορες φάσεις, ανέπτυξε εκπαιδευτικό υλικό προσαρμοσμένο στη μεθοδολογία της ΑεξΑΕ, αναδιαρθρώθηκε, αξιοποίησε τις νέες τεχνολογίες σύγχρονης και ασύγχρονης τηλεκπαίδευσης, καινοτόμησε και συντέλεσε καταλυτικά στην ανάπτυξη του συνόλου του Προγράμματος Σπουδών. Η εισήγηση αυτή παρουσιάζει τον ρόλο, τους στόχους, την τετραετή πορεία, τις εφαρμογές, τις καινοτομίες και τις προοπτικές της ΕΛΠ10 στο ΑΠΚΥ.

 
Μεθοδολογία δημιουργίας ταινιών κινούμενης εικόνας στο μάθημα «κινούμενο σχέδιο» του τμήματος Γραφιστικής του ΤΕΙ της Αθήνας, ενός δημόσιου τριτοβάθμιου εκπαιδευτικού ιδρύματος, με βάση τις αρχές του εποικοδομητισμού
Authors: Σιάκας Σπύρος , Μούρη Ελένη
Published: June 2016

Σε αυτή την εργασία σκιαγραφείται το  παιδαγωγικό πλαίσιο δημιουργίας ταινιών κινούμενης εικόνας (animation) στο εκπαιδευτικό  περιβάλλον ενός δημόσιου τριτοβάθμιου εκπαιδευτικού ιδρύματος με βάση τις αρχές του εποικοδομητισμού.

Αρχικά, προσδιορίζονται:

Οι ιδιαιτερότητες της τεχνικής κινούμενης εικόνας

Οι βασικές αρχές του εποικοδομητισμού

Στην συνέχεια με βάση αυτό το θεωρητικό πλαίσιο γίνεται μια προσπάθεια προσδιορισμού της  συμβολή του εποικοδομητισμού στην διαμόρφωση του αναλυτικού προγράμματος σπουδών του μαθήματος «κινούμενο σχέδιο» του τμήματος Γραφιστικής του ΤΕΙ της Αθήνας.
H αξιοποίηση εργαλείων του web 2.0 για την εφαρμογή συμπληρωματικής εξ αποστάσεως εκπαίδευσης στη Δευτεροβάθμια Εκπαίδευση. Μελέτη περίπτωσης: Ο σχεδιασμός και η οργάνωση του μαθήματος της Βιολογίας Γ’ Γυμνασίου, των προγραμμάτων Περιβαλλοντικής Εκπαίδευσ
Authors: Ψαλλιδάς Βασίλης , Μανούσου Ευαγγελία
Published: June 2016

Η συμπληρωματική εξ αποστάσεως εκπαίδευση δίνει τη δυνατότητα στους μαθητές να καλύψουν μαθησιακές ανάγκες τις οποίες δεν καλύπτει το συμβατικό εκπαιδευτικό σύστημα. Στη εποχή των Τεχνολογιών της Πληροφορίας και Επικοινωνίας (ΤΠΕ) η δυνατότητα αυτή παρέχεται με εργαλεία τα οποία είναι διαθέσιμα στο διαδίκτυο και μπορούν με μεγάλη ευκολία να αξιοποιηθούν στην εκπαιδευτική διαδικασία. Στην παρούσα εισήγηση παρουσιάζονται αφενός οι λόγοι για τους οποίους είναι  σημαντική η εφαρμογή συμπληρωματικής εξ αποστάσεως εκπαίδευση αφετέρου  μια μελέτη περίπτωσης συμπληρωματικής εξ αποστάσεως εκπαίδευσης που πραγματοποιήθηκε στο 2ο Γυμνάσιο Βούλας στα γνωστικά αντικείμενα της Βιολογίας και της Περιβαλλοντικής Εκπαίδευσης(ΠΕ), παρουσιάζεται μια συγκεκριμένη μεθοδολογία εφαρμογής της,  με τη βοήθεια εργαλείων του web 2.0
Η διασφάλιση της ποιότητας στη διδασκαλία και μάθηση στην εκπαίδευση από απόσταση: μια ανασκόπηση
Authors: Ιωακειμίδου Σύλβη , Λιοναράκης Αντώνης
Published: June 2016

Στην εργασία αυτή γίνεται μια προσπάθεια ανασκόπησης της βιβλιογραφίας κυρίως των τελευταίων δυο δεκαετιών σχετικά με τη διασφάλιση της ποιότητας στη διδασκαλία και μάθηση στην εξ αποστάσεως εκπαίδευση κυρίως σε πανεπιστημιακό επίπεδο. Κάποια στοιχεία για το είδος της έρευνας που έχει ως τώρα ακολουθηθεί, η μεθοδολογία που έχει χρησιμοποιηθεί, θέματα ή προβλήματα που αντιμετωπίζονται και κάποιες τάσεις και προσανατολισμοί που διαμορφώνονται για μελλοντική έρευνα είναι κάποια από τα σημεία κλειδιά τα οποία επιχειρείται να αναδειχθούν. Η διασφάλιση της ποιότητας στην εκπαίδευση αναδεικνύεται τις τελευταίες δεκαετίες σε θέμα μείζονος σημασίας περνώντας από τις επιχειρήσεις και στο χώρο της εκπαίδευσης. Η διδασκαλία και μάθηση στο επίκεντρο της εκπαιδευτικής διαδικασίας δεν μπορεί να μένει ανεπηρέαστη. Η ανασκόπηση της ως τώρα έρευνας, που επιχειρείται εδώ, μπορεί να αποτελέσει εφαλτήριο για μελλοντικές έρευνες στο συγκεκριμένο πεδίο όπως η διαμόρφωση ενός πλαισίου ευρείας συναίνεσης σε κάποιον αντικειμενικό και αξιόπιστο τρόπο διασφάλισης της ποιότητας στη διδασκαλία και μάθηση στην εξ αποστάσεως εκπαίδευση.
Moodle: Ανάπτυξη Συστήματος Διαχείρισης Μάθησης για την Ελληνική γλωσσομάθεια
Authors: Νικολάου Χ. , Σκουραδάκη Μ. , Καμπουράκη M. , Κουτσουράς Θ. , Κούτρας Γ. , Ψυχαράκη Α.
Published: June 2016

Τα Περιβάλλοντα Συστημάτων Διαχείρισης Μάθησης (ΣΔΜ) μπορούν να αποτελέσουν ισχυρά εργαλεία στην εκπαίδευση, ειδικά όταν συνδυάζονται με αρχές μάθησης, όπως την αρχή της διαδραστικότητας και της προσαρμοστικότητας. Στην περίπτωση της εκμάθησης της ελληνικής γλώσσας, τα διαθέσιμα περιβάλλοντα η-μάθησης προστάζουν σημαντικές βελτιώσεις, προκειμένου να προσφέρουν αποτελεσματικές λύσεις προς τον τελικό χρήστη. Η εργασία αυτή έχει ως στόχο να περιγράψει τα τεχνικά χαρακτηριστικά ενός περιβάλλοντος ηλεκτρονικής μάθησης που βασίζεται στο ΣΔΜ Moodle και αναπτύσσεται για την εκμάθηση της ελληνικής γλώσσας.
Το σύστημα αυτό αποτελεί μία διεπιστημονική προσπάθεια και έχει σχεδιαστεί με σκοπό να προσφέρει μια αποτελεσματική λύση προς τον τελικό χρήστη. Ακολουθώντας τις τελευταίες παιδαγωγικές κατευθύνσεις, οι συνεργαζόμενες ομάδες έχουν αναλάβει την ανάπτυξη και ανάρτηση ψηφιακού υλικού υψηλής ποιότητας (animations, περιεχόμενο πολυμέσων, σελίδες HTML εμπλουτισμένες με γραφικά, κλπ.), το οποίο διαβαθμίζεται σύμφωνα με τις προσδοκίες, τα χαρακτηριστικά και τη γνώση των χρηστών. Το περιβάλλον αυτό χρησιμοποιεί το Moodle, προκειμένου να εκμεταλλευτεί τις παρεχόμενες λειτουργίες, όπως τη δημιουργία μαθήματος (course), δραστηριότητας (quiz), την παρακολούθηση των κινήσεων των χρηστών (user tracking) και διάφορα συνεργατικά και επικοινωνιακά εργαλεία. Επιπλέον, οι νέες δυνατότητες που έχουν υλοποιηθεί στην αναπτυσσόμενη πλατφόρμα, έχουν ως στόχο να υποστηρίξουν τις εκπαιδευτικές ανάγκες όσων θέλουν να μάθουν ελληνικά. Γι' αυτόν το λόγο, το περιεχόμενο της πλατφόρμας του Moodle αναπαρίσταται μέσω ενός γραφικά εμπλουτισμένου συστήματος πλοήγησης. Το υλικό ως εκ τούτου παρουσιάζεται στον τελικό χρήστη μέσω μίας εκπαιδευτικά τεκμηριωμένης ροής.
Ο Ψηφιακός Φάκελος Μαθητή (Ψ.Φ.Μ.) ως εργαλείο εφαρμογής συμπληρωματικής εξ αποστάσεως σχολικής εκπαίδευσης
Authors: Παπαθανασίου Γεώργιος-Αριστείδης , Μανούσου Ευαγγελία
Published: June 2016

Μέσα από την ολοένα και πιο πιεστική ανάγκη διεθνώς για την βελτίωση της παρεχόμενης εκπαίδευσης και την βελτίωση των επιπέδων μάθησης, η ανάπτυξη και η αξιοποίηση των ψηφιακών τεχνολογιών δίνει την δυνατότητα της δημιουργίας και εφαρμογής εργαλείων υποστήριξης και ενίσχυσης της διαδικασίας μάθησης και στην σχολική εξ αποστάσεως εκπαίδευση. Ένα πρωτοποριακά εφαρμοζόμενο εργαλείο στην δευτεροβάθμια εκπαίδευση της χώρας μας στην εφαρμογή του θεσμού του Σχολικού Επαγγελματικού Προσανατολισμού (Σ.Ε.Π.) είναι ο ψηφιακός φάκελος μαθητή (Ψ.Φ.Μ.).

Η παρούσα μελέτη στοχεύει στην διερεύνηση της μεθοδολογίας δημιουργίας του ψηφιακού φακέλου μαθητή, στην αξιοποίησή του στο πλαίσιο της  σχολικής  συμπληρωματική εξ αποστάσεως εκπαίδευσης  στο γνωστικό αντικείμενο του Σχολικού Επαγγελματικού Προσανατολισμού στην Δευτεροβάθμια Εκπαίδευση, Η διερεύνηση πραγματοποιείται μέσα από εκτεταμένη βιβλιογραφική επισκόπηση σε Ελληνική και ξένη βιβλιογραφία σχετικά με το θεωρητικό πλαίσιο και τις εφαρμογές της, τον φάκελο εργασιών μαθητή, τον ψηφιακό φάκελο μαθητή, την ανάπτυξη μεθοδολογίας εφαρμογής του.

 
Αλλαγή αντίληψης και στάσης ενήλικων μαθητών, στο μάθημα της πληροφορικής, με τη βοήθεια της Πλατφόρμας Moodle
Authors: Σωτηριάδης Δημήτριος
Published: June 2016

Αντικείμενο της εισήγησης είναι η παρουσίαση της αξιολόγησης  της συνολικής εφαρμογής του περιβάλλοντος διδασκαλίας  και μάθησης της πληροφορικής, με τη χρήση ενός υπολογιστικού περιβάλλοντος ασύγχρονης εξ αποστάσεως εκπαίδευσης στους ενήλικες εκπαιδευομένους του Σχολείου Δεύτερης Ευκαιρίας Σερρών.

Η αξιολόγηση έγινε μέσω της διερεύνησης των αντιλήψεων και στάσεων που απέκτησαν  οι συμμετέχοντες στο μάθημα εκπαιδευόμενοι.

Η ανάπτυξη  και η διδασκαλία μαθημάτων του πληροφορικού γραμματισμού, έγινε για χρονικό διάστημα τεσσάρων μηνών σε πραγματικές συνθήκες μέσω της χρήσης της ώριμης πλέον και πολύ διαδεδομένης ηλεκτρονικής πλατφόρμας Moodle και ακολούθησε η αξιολόγηση.

Ο συνολικός σχεδιασμός και η ανάπτυξη του εκπαιδευτικού υλικού βασίστηκε στα κεφάλαια που αφορούν τον πληροφορικό γραμματισμό στα ΣΔΕ, στα ιδιαίτερα χαρακτηριστικά της εξ αποστάσεως εκπαίδευσης, καθώς και στις αρχές μάθησης που διέπουν την εκπαίδευση  ενηλίκων.

Για την ανάπτυξη του εκπαιδευτικού υλικού, χρησιμοποιήσαμε τις αρχές του «εκπαιδευτικού πακέτου» κατά τους West και Λιοναράκη σε συνδυασμό με τις αρχές του εκπαιδευτικού υλικού με βάση τα μαθησιακά στυλ και ειδικά το μοντέλο του Kolb.

Η έρευνα υιοθετώντας ποσοτική (ερωτηματολόγια) και ποιοτική (συνέντευξη) προσέγγιση εντάσσεται στη μελέτη περίπτωσης. Σ’ αυτήν συμμετείχαν και οι 52 εκπαιδευόμενοι του Β΄κύκλου   του ΣΔΕ Σερρών κατά το σχολικό έτος 2009-2010 αλλά και του παραρτήματος, ενός σχολείου στην παραμεθόριο.

Τα αποτελέσματα της έρευνας έδειξαν ότι οι εκπαιδευόμενοι αποκτούν θετικές αντιλήψεις και στάσεις έναντι της εξ Αποστάσεως Εκπαίδευσης, αξιολογούν θετικά τη συμμετοχή τους στο πρόγραμμα και προβάλλουν την ανάγκη επέκτασης της εξ αποστάσεως εκπαίδευσης με τη βοήθεια της ηλεκτρονικής πλατφόρμας Moodle και σε  άλλους γραμματισμούς.

 
Η αναγνώριση του εκπαιδευόμενου ως μαθησιακή οντότητα: Περίπτωση μελέτης το πρόγραμμα μικτής μάθησης της Γενικής Γραμματείας Δια Βίου Μάθησης (ΓΓΔΜ) και του Ινστιτούτου Διαρκούς Εκπαίδευσης (ΙΔΕΚΕ)
Authors: Βλάχος Ηλίας , Μπιγιλάκη Νίτσα
Published: June 2016

Σε όλα τα προγράμματα εκπαίδευσης εκπαιδευομένων δύο χαρακτηριστικά είναι κοινά: α) οι εκπαιδευόμενοι συμμετέχουν στα προγράμματα προαιρετικά, β) προσέρχονται με συγκεκριμένες επιδιώξεις, έχοντας ήδη διαμορφώσει το πλαίσιο πάνω στο οποίο θα κινηθούν και σαφώς προκαθορίζοντας τους στόχους που ελπίζουν να κατακτήσουν (Rogers, 1999). Ο εκπαιδευτής προκειμένου να επιτύχει την πλήρη ενεργοποίησή τους και να αποφύγει την παθητική στάση τους (Race, 1998), οφείλει να επιδιώκει να εργάζεται σε οριζόντιο επίπεδο, ενθυμούμενος ότι κι αυτοί είναι ενήλικες. Με αυτή την τακτική ενισχύει την αξιοπρέπεια των εκπαιδευομένων (Jarvis,2004), αναδεικνύει τις εμπειρίες τους (Rogers, 1999) και κυρίως τους αποδεικνύει έμπρακτα ότι αναγνωρίζεται η μέχρι τώρα πορεία τους, από τα υπόλοιπα μέλη της ομάδας και κυρίως από τον εκπαιδευτή ενηλίκων (Μπιγιλάκη, 2009).
Η παρούσα έρευνα επεδίωξε, μέσα από την καταγραφή των εκπαιδευτικών δράσεων των εκπαιδευτών, όπως αυτές αναπτύσσονται σε ένα πρόγραμμα μικτής μάθησης, να αναδείξει την αξιοποίηση ή όχι των εμπειριών των εκπαιδευομένων του προγράμματος, άρα και την αναγνώρισή τους ως ισότιμης οντότητας κι αφετέρου να παρουσιάσει τις τεχνικές και τη μεθοδολογία που εφάρμοσαν καθ’ όλη τη διάρκεια των προγραμμάτων προκειμένου να κινητοποιήσουν τους εκπαιδευόμενους προς μία ενεργό συμμετοχή, κυρίως στο κομμάτι της μικτής μάθησης που αφορά την εξ αποστάσεως εκπαίδευση. Συγκεκριμένα, η έρευνα επιχείρησε να καταγράψει: α) την πηγή της εκπαιδευτικής δράσης των εκπαιδευτών, β) το ρόλο που υιοθέτησαν και τις τεχνικές που χρησιμοποίησαν προκειμένου να εμπλέξουν τους εκπαιδευόμενους στην εκπαιδευτική διαδικασία, γ) αν και κατά πόσο η εκπαίδευση από απόσταση μέσω ηλεκτρονικής πλατφόρμας και ο τρόπος ενεργοποίησης των εκπαιδευόμενων αναδεικνύουν την ατομικότητα ή αντίστοιχα την ομαδικότητα και δ) τις προτάσεις των εκπαιδευτών για ένα καλύτερο πλαίσιο ενεργοποίησης των εκπαιδευομένων σε ένα πρόγραμμα εξ αποστάσεως εκπαίδευσης.
Η σχολική εξ αποστάσεως εκπαίδευση στη Βόρεια Αμερική Το παράδειγμα των ΗΠΑ και του Καναδά
Authors: Γκιμίσης Βασίλειος , Αποστολάκης Εμμανουήλ
Published: June 2016

Η σχολική εξ αποστάσεως εκπαίδευση παρέχει μορφωτικές ευκαιρίες σε μαθητές σε όλο τον κόσμο πάνω από έναν αιώνα. Τα τελευταία είκοσι χρόνια υπάρχει σημαντική ανάπτυξη και επέκταση των προγραμμάτων της σχολικής εξΑΕ για λόγους πέρα από αυτούς που την καθιέρωσαν. Στην παρούσα εργασία η βιβλιογραφική έρευνα εστιάζει στα προγράμματα των χωρών της Βόρειας Αμερικής (ΗΠΑ και Καναδάς) λόγω γενικότερα της ταχύτατης ανάπτυξης της τεχνολογίας και ειδικότερα των εικονικών σχολείων. Στις χώρες αυτές η σχολική εξΑΕ είναι πλήρως θεσμοθετημένη και λειτουργεί, είτε συμπληρωματικά με το υπάρχον σχολικό σύστημα, είτε παράλληλα με αυτό με ποικιλία σχετικών προγραμμάτων και υψηλή συμμετοχή. 
Διαδραστικό Περιβάλλον Μάθησης «Ένα Γράμμα Μια Ιστορία» Μια Καινοτόμος Μορφή Εκπαίδευσης
Authors: Μαντουβάλου Σοφία , Παπαδανιήλ Αρίσταρχος
Published: June 2016

Το Διαδραστικό Διαδικτυακό Περιβάλλον Μάθησης «Ένα Γράμμα Μια Ιστορία» είναι ένα καινοτόμο, πολυμεσικό πακέτο μάθησης, που στοχεύει στη διδασκαλία του ελληνικού αλφάβητου και την επαφή των παιδιών της προσχολικής και της πρώτης σχολικής ηλικίας με την ελληνική γλώσσα μέσα από την ψυχαγωγία.
Η γνωριμία των παιδιών με τα γράμματα και τους ήχους της γλώσσας γίνεται μέσα από 24 έμμετρες χιουμοριστικές σουρεαλιστικές ιστορίες κινουμένων σχεδίων, οι
οποίες συνδυάζουν την παιδαγωγική με την παραμυθική και την τηλεοπτική γλώσσα. Κάθε επεισόδιο λειτουργεί σε ένα πλαίσιο διαθεματικής και ολιστικής προσέγγισης της γνώσης στηρίζοντας το Αναλυτικό Πρόγραμμα με μία καινοτόμο διάσταση, θέτοντας τις τέχνες της λογοτεχνίας, των κινουμένων σχεδίων και της μουσικής στην υπηρεσία της εκπαίδευσης. Για κάθε γράμμα-επεισόδιο έχουν σχεδιαστεί αντίστοιχα διαδραστικά παιχνίδια και προβλέπεται εικονογραφημένη έντυπη και ηλεκτρονική έκδοση με τις έμμετρες ιστορίες. Παραγωγός του Πολυμεσικού Πακέτου Μάθησης είναι η Διεύθυνση Εκπαιδευτικής Ραδιοτηλεόρασης του Υπουργείου Παιδείας, Δια Βίου Μάθησης και Θρησκευμάτων. www.edutv.gr. Η εισήγηση περιλαμβάνει την παρουσίαση του πολυμεσικού εκπαιδευτικού υλικού, τον εκπαιδευτικό σχεδιασμό του και τις δυνατότητες αξιοποίησής του. Στο πλαίσιο αυτό αναπτύσσονται οι εκπαιδευτικοί στόχοι της σειράς και των ψηφιακών διαδραστικών εφαρμογών της.

 
Αξιοποίηση Οντολογιών για τη Μοντελοποίηση Γνωστικών Πεδίων στην εξ Αποστάσεως Εκπαίδευση
Authors: Σολωμού Γεωργία , Κουνέλη Αγγελική , Καμέας Αχιλλέας
Published: June 2016

Η διάχυση των μαθησιακών αντικειμένων μέσω του Διαδικτύου με τρόπο ευφυή, που να ανταποκρίνεται στις ουσιαστικές ανάγκες των εκπαιδευόμενων, θα μπορούσε να βελτιώσει σημαντικά τις προσφερόμενες υπηρεσίες ενός συστήματος ηλεκτρονικής μάθησης. Απαραίτητη προϋπόθεση για κάτι τέτοιο είναι η υιοθέτηση ενός αποδοτικού πλαισίου οργάνωσης, περιγραφής και διαχείρισης του διαθέσιμου εκπαιδευτικού υλικού. Τα διάφορα συστήματα οργάνωσης γνώσης που έχουν αναπτυχθεί κατά καιρούς αφενός συμβάλλουν στην επίτευξη αυτού του στόχου, ωστόσο δεν αποτελούν τις ιδανικότερες λύσεις για κάθε περίπτωση. Συνεπώς, μέσα από αυτήν την εργασία επιχειρούμε να διακρίνουμε τις διαφορές ανάμεσα στις κυριότερες δομές αναπαράστασης γνώσης και να εντοπίσουμε αυτή που ανταποκρίνεται ικανοποιητικότερα στην μοντελοποίηση ενός γνωστικού πεδίου με τρόπο μηχανικά αναγνώσιμο. Σε αυτή την πρώτη προσπάθεια, εφαρμόζουμε στην πράξη το σύστημα οργάνωσης γνώσης που κρίναμε ότι υπερτερεί έναντι των υπολοίπων, ώστε να διαπιστώσουμε τη δυναμική του. Απώτερο στόχο μας αποτελεί η αξιοποίηση αυτής της τεχνικής σε όλες τις εκφάνσεις ενός προγράμματος εξ αποστάσεως εκπαίδευσης.
Ο Επιστημονικός Εγγραμματισμός με τη βοήθεια Εναλλακτικών Μορφών Διδασκαλίας σε μαθητές Μεταναστευτικού Υποβάθρου
Authors: Καλέμης Κων/νος Β.
Published: June 2016

Ο κύριος στόχος του Επιστημονικού Εγγραμματισμού είναι η εξάπλωση των ήδη γνωστών επιστημονικών γνώσεων με απώτερο σκοπό να αναβαθμισθεί η γνωσιακή υποδομή και ο συνακόλουθος τρόπος σκέψης και πράξης, τόσο σε ατομικό όσο και σε συλλογικό επίπεδο. Με τέτοια υποδομή τα άτομα και τα κοινωνικά σύνολα είναι σε θέση να κατανοούν καλύτερα τον κόσμο και να λαμβάνουν ορθολογικές και τεκμηριωμένες αποφάσεις πάνω σε ζητήματα που επηρεάζουν την ατομική και συλλογική  ζωή μας και, βεβαίως, να αξιοποιούν με ασφάλεια και αποτελεσματικότητα τις τεχνολογικές εφαρμογές. Με την καθιέρωση της υποχρεωτικής εκπαίδευσης επήλθε κατακόρυφη αύξηση του αριθμού των μαθητών και, ταυτόχρονα, δημιουργήθηκε μεγάλη ανομοιογένεια στο επίπεδο νοητικών ικανοτήτων, μαθησιακής ετοιμότητας  και  σχολικών γνώσεων στο μαθητικό δυναμικό των σχολείων, γεγονός που δυσκόλευε τη συνεκπαίδευσή τους.  Επιπρόσθετα, η χώρα μας υποδέχθηκε τα τελευταία χρόνια μεγάλο αριθμό μαθητών μεταναστευτικού υποβάθρου, δίγλωσσους και με διαφοροποιημένες μαθησιακές ικανότητες. Η αγορά φορητών υπολογιστών συνεχίζει να επεκτείνεται και η αγορά ηλεκτρονικών βιβλίων προβλέπεται να αναπτυχθεί μαζί τους. Ως απάντηση, τα ηλεκτρονικά βιβλιοπωλεία έχουν αυξήσει την ποσότητα των ηλεκτρονικών τους βιβλίων και κάποιοι εκδότες περιλαμβάνουν στα έντυπα κολεγιακά βιβλία τους και την αντίστοιχη ηλεκτρονική τους μορφή. Επί του παρόντος, οι εταιρίες εργάζονται για την προσθήκη ήχου, βίντεο και κείμενο σε ομιλία στο λογισμικό των ηλεκτρονικών βιβλίων που θα μπορούσαν - μαζί με τα νέα πρότυπα χρηστικότητας - να εξαλείψουν τα εμπόδια στην ευρεία υιοθέτησή τους μέσα στα επόμενα χρόνια.
«Το Όραμα του Μουράτ Β’ για τη Θεσσαλονίκη»: ένα εκπαιδευτικό-πολιτιστικό πρόγραμμα σχεδιασμένο για το «Νέο Σχολείο»
Authors: Γκιρτζή Μαρία , Μπουντίδου Αθανασία
Published: June 2016

Στις μέρες μας καταβάλλονται προσπάθειες για τη δημιουργία του «Νέου Σχολείου», το οποίο θα είναι ανοικτό σε ιδέες, στην κοινωνία, στη γνώση και στο μέλλον, αξιοποιώντας κάθε σύγχρονο εργαλείο για να διευρυνθούν οι ορίζοντες του κάθε μαθητή, καταργώντας τα σύνορα της γνώσης,  εμπλουτίζοντας το μαθητικό βίο με δραστηριότητες εκπαιδευτικού παιχνιδιού και δημιουργικές εργασίες. Πάνω στη φιλοσοφία αυτή σχεδιάστηκε το εκπαιδευτικό-πολιτιστικό πρόγραμμα «Το όραμα του Μουράτ Β’ για τη Θεσσαλονίκη», το οποίο αποτελεί μια πρωτότυπη πρόταση προσέγγισης της ιστορίας και των μνημείων της Θεσσαλονίκης στα χρόνια της Τουρκοκρατίας. Απευθύνεται σε μαθητές της πρωτοβάθμιας και δευτεροβάθμιας εκπαίδευσης και ο σχεδιασμός του στηρίχθηκε σε δραματοποίηση ιστορικού σεναρίου-παιχνίδι ρόλων, υποστηριζόμενου από πολυμεσικές εφαρμογές. Ο συνδυασμός σύγχρονων μαθησιακών τεχνικών και ποικίλων εφαρμογών των ΤΠΕ συνέβαλε στη δημιουργία ενός καινοτόμου προγράμματος στα δεδομένα των πολιτιστικών δράσεων για το «Νέο Σχολείο», το οποίο κάλλιστα με τη χρήση τηλεδιάσκεψης θα μπορούσε να στο πλαίσιο της εξΑΕ να εφαρμοστεί σε δίκτυο σχολείων.  
 
Η διαδικτυακή εκπαίδευση, οι δυνατότητες και οι προϋποθέσεις εφαρμογής της Μελέτη περίπτωσης: η διαδικτυακή επιμόρφωση των εκπαιδευτικών πρωτοβάθμιας και δευτεροβάθμιας εκπαίδευσης από το Διορθόδοξο Κέντρο της Εκκλησίας της Ελλάδος
Authors: Κομνηνού Ιωάννα
Published: June 2016

Η διαδικτυακή εκπαίδευση τα τελευταία χρόνια εξελίσσεται δυναμικά και συνδέεται με την εφαρμογή των πρόσφατων μαθησιακών θεωριών αλλά και τις αρχές της δια βίου εκπαίδευσης. Η εφαρμογές της διαδικτυακής διδασκαλίας και μάθησης, για να είναι αποτελεσματικές, θα πρέπει να πληρούν συγκεκριμένα κριτήρια ποιότητας και να λειτουργούν στο πλαίσιο εμπεριστατωμένων ερευνών των αναγκών της ομάδας στόχου. Επιπλέον, θα πρέπει να περιλαμβάνουν μια σειρά διδακτικών προσεγγίσεων και πρακτικών εφαρμογών. Το Διορθόδοξο Κέντρο της Εκκλησίας της Ελλάδος, υπό την αιγίδα του Παιδαγωγικού Ινστιτούτου, ανέλαβε την πρωτοβουλία εκπόνησης προγράμματος επιμόρφωσης των εκπαιδευτικών πρωτοβάθμιας και δευτεροβάθμιας εκπαίδευσης σε θέματα που αφορούν τις Νέες Τεχνολογίες και τις πιο πρόσφατες παιδαγωγικές θεωρίες. Το πρόγραμμα επιμόρφωσης ακολουθεί τις βασικές αρχές και τις παιδαγωγικές μεθόδους ανάπτυξης ενός τέτοιου περιβάλλοντος, περιλαμβάνει 3 στάδια και υπολογίζεται ότι οι συμμετοχές των εκπαιδευτικών σε αυτό θα ξεπεράσουν τις 3.000.